Beitbrug maak reg vir terugkerende ZimbabwiërsArgieffoto Die Beitbrug-grenspos maak gereed om die eerste groep van meer as 1 500 Zimbabwiërs wat wil terugkeer na hul tuisland te ontvang weens die vlaag xenofobiese aanvalle in Suid-Afrika. Zimbabwe se staatsmediakoerant, Chronicle, het Saterdag berig Madzudzo Pawadyira, direkteur van dié land se burgerlike beskermingseenheid, het gesê die grenspos verwag dat inwoners wat terugkeer na die land teen Sondag gaan begin opdaag. Meer as 1 500 Zimbabwiërs het sover aangedui dat hulle wil terug keer na hul tuisland weens die vlaag gewelddadige aanvalle op buitelanders veral in Durban en Johannesburg oor die afgelope week. Dit wil nie voorkom of hulle almal Sondag deur die grenspos kan gaan nie aangesien geriewe daar slegs vir sowat 1 000 mense per dag kan voorsiening maak. Maroela Media het vroeër berig meer as 1 000 Zimbabwiërs sal Suid-Afrika Sondag verlaat en terugkeer na hul tuisland te midde van xenofobiese aanvalle landwyd. Die identifisering en verwerking van repatriasiedokumente is reeds aan die gang. Dokumente vir meer as 1 000 Zimbabwiërs is teen Vrydag in Durban gereël. News24